HANA วิ่งฉิว 6% โบรกชูเป้า 72 บ. มองกำไรไตรมาส 2 โตเฉียด 690 ลบ.รับออเดอร์ทะลัก
HANA วิ่งฉิว 6% โบรกชูเป้า 72 บ. มองกำไรไตรมาส 2 โตเฉียด 690 ลบ.รับออเดอร์ทะลัก ขณะที่ค่าเงินบาทอ่อนช่วยเรื่องมาร์จิ้นให้ดีขึ้น
9 มิ.ย. 2564

ผู้สื่อข่าวรายงานว่า ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 11.21 น. อยู่ที่ระดับ 67.75 บาท บวก 4 บาท หรือ 6.27% สูงสุดที่ระดับ 68.50 บาท ต่ำสุดที่ระดับ 64.50 บาท ด้วยมูลค่าการซื้อขาย 1.11 พันล้านบาท

ด้านบริษัทหลักทรัพย์ โนมูระ พัฒนสิน จำกัด (มหาชน) คาดการณ์ว่างบไตรมาส 2/2564 ของ HANA อยู่ที่ 689 ล้านบาท เพิ่มขึ้น 129% จากไตรมาสก่อนหน้า เนื่องจากคำสั่งซื้อเพิ่มขึ้นจากความต้องการของลูกค้าเพิ่มขึ้นในทุกกลุ่มทั้งรถยนต์ เทเลคอม อุตสาหกรรม ส่งผลให้ HANA ใช้กำลังการผลิตเกือบเต็มในโรงงานอยุธยา, ลำพูน และสหรัฐ
ขณะที่ค่าเงินบาทอ่อนค่าจะช่วยเรื่องมาร์จิ้นให้ดีขึ้นด้วย ส่วนข่าว chip shortage ลูกค้าทุกกลุ่มยังสั่งซื้อตามปกติ แต่เรื่องวัตถุดิบผลิตเซมิคอนดักเตอร์คือลวดทองแดงเริ่มมีระยะเวลาในการสั่งซื้อนานขึ้น อาจทำให้สายการผลิตเซมิฯของ HANA ใช้กำลังการผลิตได้ไม่เต็มที่ในไตรมาส 3/2564
อย่างไรก็ตาม ยังคาดกำไรสุทธิเติบโต 22% ในปี 2564 ที่ 2.32 พันล้านบาท ปัจจัยบวกในอนาคตคือการเร่งปรับปรุงโรงงานจีนรับกระแส “Made in 2025” ที่จีนจะทำ tech center ของจีนเองและพึ่งพาสหรัฐน้อยลง ด้วยฐานะทางการเงินของ HANA ที่มีเงินสดถึง 9 พันล้านบาท และไม่มีหนี้ทำให้ HANA เร่งลงทุนในอยุธยาและจีนได้ง่าย
นอกจากนี้ HANA กำลังพัฒนาสินค้าใหม่คือ Power management Semiconductor หรือ SiC ซึ่งมาร์จิ้นสูง ใช้ในผลิตภัณฑ์ที่ต้องการใช้ไฟฟ้าสูง เช่น EV car คาดการณ์ว่าจะเห็นรายได้ในปีหน้า โดยให้ราคาเป้าหมายอยู่ที่ 72 บาท